b'\n_START_ARTICLE_\nCerkveno leto\n_START_PARAGRAPH_\nCerkveno leto, tudi liturgi\xc4\x8dno leto oziroma bogoslu\xc5\xbeno leto, ali cerkveni koledar, je koledar, ki dolo\xc4\x8da bogoslu\xc5\xbena opravila Rimskokatoli\xc5\xa1ke Cerkve za vsak dan v letu. Od leta 1582 uporablja Katoli\xc5\xa1ka cerkev za ta namen gregorijanski koledar, ki je hkrati postal tudi svetovno najbolj raz\xc5\xa1irjeni koledar. Koledar cerkvenega leta dolo\xc4\x8da razpored praznikov, bogoslu\xc5\xbenih opravil in branja Bo\xc5\xbeje besede. Razpored svetni\xc5\xa1kih godov prikazuje koledar svetnikov.\n_START_SECTION_\nKatoli\xc5\xa1ko cerkveno leto\n_START_PARAGRAPH_\nCerkveno leto dolo\xc4\x8data najve\xc4\x8dja kr\xc5\xa1\xc4\x8danska praznika bo\xc5\xbei\xc4\x8d in velika no\xc4\x8d. \xc4\x8cas pred bo\xc5\xbei\xc4\x8dem se imenuje advent (ali adventni \xc4\x8das), \xc4\x8das po bo\xc5\xbei\xc4\x8du se imenuje bo\xc5\xbei\xc4\x8dni \xc4\x8das. \xc4\x8cas pred veliko no\xc4\x8djo se imenuje postni \xc4\x8das, \xc4\x8das po veliki no\xc4\x8di pa velikono\xc4\x8dni \xc4\x8das. Ostali deli leta se imenujejo \xc4\x8das med letom.\n_START_SECTION_\n\xc4\x8cas med letom (prvi del)\n_START_PARAGRAPH_\nNedelja Jezusovega krsta se sicer imenuje tudi prva nedelja med letom, a \xc4\x8das med letom se uradno za\xc4\x8dne \xc5\xa1ele en dan pozneje in traja do pustnega torka (tri do osem tednov). Liturgi\xc4\x8dna barva \xc4\x8dasa med letom je zelena.'